Motorongeluk eis vrou, twee kindersDie motorwrak buite Mookgopong. Foto: Verskaf Die polisie in Limpopo ondersoek ’n saak van strafbare manslag nadat ’n vrou (50) en twee kinders, onderskeidelik twee en sewe jaar oud, Sondag in ’n motorongeluk buite Mookgopong (Naboomspruit) gesterf het. Brig. Motlafela Mojapelo, woordvoerder van die polisie, sê in ’n verklaring ŉ voorlopige ondersoek dui aan dat ŉ band van die voertuig, wat van noord na suid op die N1 beweeg het, ŉ lekplek opgedoen het wat veroorsaak het dat die bestuurder beheer oor die voertuig verloor het. Die motor het in die teenoorgestelde baan ingeswaai en verskeie kere gerol. Volgens Mojapelo is nog agt mense, waaronder die bestuurder, in die voorval beseer en na ’n hospitaal in die dorp geneem.